**Тэма.** Правапіс канчаткаў назоўнікаў 2 скланення адзіночнага ліку Р. склону.

**Мэта:** узнавіць веды вучняў пра назоўнікі 2 скланення; паглыбіць веды пра напісанне канчаткаў назоўнікаў 2 скланення адз. ліку роднага склону, стварыць сітуацыі для развіцця самастойнай дзейнасці вучняў, навыкаў сама- і ўзаемакантролю, стварыць умовы вучням для магчымасці прадэманстраваць сваю кампетэнтнасць; дапамагчы асэнсаваць сутнасць правапісу канчаткаў; паспяхова выконваць заданні выхаднога кантролю; садзейнічаць развіццю ўмення працаваць з рознымі крыніцамі інфармацыі; выхоўваць цікавасць да роднай мовы.

**Ход урока**

**Арганізацыйны этап**

1. Прывітанне! Дэвіз сённяшняга ўрока: “Рабі думаючы! Разважай не спяшаючыся!”

Першае, што я вам прапаную: запісаць у сшытках дату, класная работа.

**Этап праверкі дамашняга задання.**

* Зараз звернемся, калі.ласка, да дамашняга задання. Нагадайце ўмову практыкавання 201 (узаемаправерка).
* Нагадайце мне, калі ласка, ад чаго будзе залежыць правапіс канчаткаў назоўнікаў 1 скланення? (ад асновы)

**Арыентацыйна-матывацыйны этап**

Працягнем наш урок невялікай арфаграфічнай хвілінкай. Запішыце, калі ласка, словы. (Вучань працуе каля дошкі)

Мазь, бульба, мыш, поспех, касьба, ралля, вішанька.

(Ралля –узаранае поле).

1. На якое правіла ўсе гэтыя словы (Правапіс мяккага знака). Растлумачце арфаграмы.
2. Вызначце скланенне назоўнікаў. Ці ёсць у гэтым радзе лішняе слова? Якое? (Поспех). Зноў жадаю вам поспехаў у працы.

* Як вы лічыце, пра якія назоўнікі пойдзе сёння гаворка на ўроку?
* Нагадайце, калі ласка, якія назоўнікі мы адносім да 2 скланення?
* Зараз я вам прапаную выканаць заданні па варыянтах.

1 варыянт запісвае назоўнікі ў слупок: стол, брат, мёд, шакалад; сонца, гусляр, цукар, вецер.

2 варыянт: снег, рыбак, страх, шоўк, боль, вучань, Гомель, край.

Заданне: вызначце аснову назоўніка і пастаўце гэтыя назоўнікі ў Р.скл.

(запішыце побач. Узор: слуп –слупа

* Праверце сябе, калі ласка, па ўзоры. Ёсць такія, у каго няма памылак? Як вы лічыце, чаму вы дапусцілі памылкі? (не ведаем правіла).
* Адкажыце, калі ласка, ці будзе залежыць правапіс канчаткаў такіх назоўнікаў ад асновы?
* Скажыце, што мы павінны даведацца сёння на ўроку? (ад чаго залежыць правапіс канчаткаў назоўнікаў 2 скланення ў Р.склоне)
* Я вам адкрыю сакрэт, што пытанне правапісу канчаткаў наз.2 скл.м.р. у Р. скл. заводзіць у тупік нават самых спрактыкаваных людзей. Але мы з вамі паспрабуем разабрацца. Для гэтага нам неабходна адказаць на пытанне: ад чаго ж залежыць правапіс канчаткаў назоўнікаў 2 скл.у Р.скл. А выбрацца з гэтага складанага лабірынта, я спадзяюся, гэты чарадзейны клубок, у якім ужо ёсць адказы на пастаўленыя пытанні. А называецца гэты клубок…. (воблака слоў).
* Разгледзьце, калі ласка, воблака слоў і адкажыце, якія веды нам спатрэбяцца, каб вывучыць новую тэму.



* Скжыце, мы гэта ведаем? Зараз я вам прапаную тэст на вызначэнне разрадаў назоўнікаў.

ТЭСТ

1. Адзначце канкрэтныя назоўнікі:

А) стол

Б) школа

В) боль

Г) плач

2. Адзначце абстрактныя назоўнікі:

А) лялька

Б) радасць

В) дабрыня

Г) жывёла

3. Адзначце рэчыўныя назоўнікі:

А) вожык

Б) горад

В) жалеза

Г) бульба

4. Адзначце зборныя назоўнікі:

А) дрэвы

Б) дубняк

В) калоссе

Г) кветкі

5. Адзначце асабовыя назоўнікі:

А) вучань

Б) воўк

В) брат

Г) настаўнік

Ключ: 1) а, б.2) б, в.3) в,г.4) б,в.5) а,в,г

Практ. 202. Размяркуйце па групах. Запішыце назоўнікі ў п.ф.

*1.Рэчывы:* мёд, чай

*2.Стан прыроды ці чалавека:* холад, настрой

*3.Прасторавыя паняцці:* лес, луг

*4.Хваробы:*грып

*5.Дзеянні і працэсы:* сон, адвар, абед

* Прачытайце правіла на с. 97. Абмяркуйце ў парах, пастаўце і запішыце цяпер гэтыя назоўнікі ў родным склоне.
* Якія веды спатрэбіліся, каб правільна выканаць гэтае заданне?
* Яшчэ раз звернемся да правіла і назавём, якія яшчэ лексічныя значэнні могуць мець назоўнікі 2 скл. у Р.скл, пра якія не сказана ў практыкаванні.

Абстрактныя

Часавыя паняцці

Сукупнасць прадметаў ці асоб

З’явы прыроды

Падзеі ў грамадскім жыцці

**Аперацыйна-пазнавальны этап.**

* А зараз падвядзём першыя вынікі. Падыміце, калі ласка, рукі, хто за першае заданне атрымаў 9-10 б, 7-8б, 6 і ніжэй. Добра.
* Заданні:

1 група (9-10б.)

1. Якія назоўнікі не адпавядаюць “сваім” канчаткам. Назавіце словы-выключэнні з правілаў (с.97-98, практ.203).

2. Чаму мы пішам лесу, саду, але садка, ляска? У чым розніца паміж словамі?

3. Чаму некаторыя назоўнікі маюць паралельныя канчаткі –а(-я) і –у(-ю)?

Прачытай правіла на с. 98 (унізе). Растлумач на прыкладзе: мэбля з дубу –стаяць каля дуба

2 група (7-8б.)

Прывесці свае прыклады да практ. 203 (Дапісаць алоўкам у табліцу )

Словы для даведак: сонца, мядзведзь, стол, выказнік, сантыметр, нос, панядзелак, валейбол, гектар, завод, чэрвень, Віцебск.

3 група (6 і ніжэй 6 б.)

Падрыхтаваць вуснае паведамленне на аснове практ. 203.

(Пералічыць, лексічныя групы назоўнікаў, якія маюць канчаткі –а(-я)

Індывідуальнае заданне

Знайдзіце ў тлумачальным слоўніку назоўнік м.р. 2 скл. Напрыклад, алюміній.

Ці можам мы даведацца, які канчатак трэба пісаць у гэтым назоўніку ў Р.скл. Як гэта пазначана ў слоўніку? Прывядзі яшчэ некалькі прыкладаў.

ФІЗКУЛЬТХВІЛІНКА

* Зараз мы адпачнем крыху. Устаньце, калі ласка, на фізкультхвілінку. Але ў тэксце фізкультхвілінкі схаваліся назоўнікі 2 скл. м.р. Вам трэба не толькі выконваць адпаведныя рухі, але і запомніць гэтыя назоўнікі.

Патрабуем адпачынку,

Каб дажыць да перапынку.

Вырвемся з хвароб палону,

А пачнём усё з паклону.

Потым роўна зноў устанем,

Уверх пацягнемся рукамі,

Набярэмся аптымізму,

Дапаможам арганізму.

* Запішам словы і растлумачым напісанне канчаткаў назоўнікаў 2 скл. м.р. у Р.скл.у нашай фізкультхвілінцы.

**Кантрольна-ацэначны этап**

* Хваробы, хваробы. Усё мы з вамі пра нешта не вельмі прыемнае. А за вокнамі зіма. Шмат снегу, мяцеліца. Мне раптам успомніўся мой любімы верш, які называецца “Зімой”. Вы яго таксама ведаеце. Я пачну, а вы разам са мной працягвайце…

Здароў, марозны, звонкі вечар!

Здароў, скрыпучы, мяккі снег!

Мяцель не вее, сціхнуў вецер,

I волен лёгкіх санак бег.

Як мары, белыя бярозы

Пад сінявой начной стаяць

У небе зоркі ад марозу

Пахаладзеўшыя дрыжаць.

* Малайцы! Уладзімір Караткевіч пра гэтага мастака слова пісаў: “Вечна светлы і вечна дужы, вечна юны, як наша зямля”. Можа хто здагадаўся, пра каго ідзе размова?

Выпішыце з гэтага верша назоўнікі 2 скланення і пастаўце іх у Р.скл. (Вучань працуе з адваротнага боку дошкі).

* ТЭСТАВАЕ заданне №2

1. Адзначце назоўнікі, якія ў Р.скл. маюць канчаткі –а (-я):

А) завод

Б) град

В) голад

Г) грып

Д) панядзелак

2. Адначце назоўнікі, якія ў Р.скл. маюць канчатак –а (-я):

А) хлеб

Б) нос

В) Мінск

Г) снег

Д) апендыцыт

3. Адначце назоўнікі-выключэнні:

А) боль

Б) авёс

В) твар

Г) хвост

Д) год

4. Адзначце лексічныя групы назоўнікаў, якія маюць канчатак –у (-ю):

А) з’явы прыроды

Б) геаграфічныя назвы

В) захворванні

Г) назвы жывых істот

Д) назвы танцаў, гульняў

Ключ: 1) а, д. 2) а, б, в. 3) б, в.4) а, в.

* Калі ты зрабіў 2 і больш памылкі, звярніся да тэорыі, зрабі работу над памылкамі.

Калі ты зрабіў усё правільна, звярніцеся да дадатковага задання: скласці словазлучэнні з назоўнікамі 2 скл. м.р., каб яны стаялі ў Р.скл. Віцебск, музей, мароз, пясок.

**Рэфлексійны**

* Ці дасягнулі мэты ўрока?
* У якой паслядоўнасці працавалі?
* Што рабілі ўдала? (што добра атрымоўвалася?)
* Якія заданні выклікалі цяжкасці?

**Выстаўленне адзнак**

**Дамашняе заданне.**